May 15,2017
ఫలితాలు, ఎఫ్‌పీఐలే మార్కెట్లకు కీలకం..
నవతెలంగాణ,వాణిజ్యవిభాగం: ఈ వారం దేశీయ స్టాక్‌ మార్కెట్లకు పలు అంశాలు కీలకం కానున్నాయి. దీంట్లో ప్రధానంగా గతవారం వాతావరణ శాఖ ఈసారి భారీ వర్షాపాత నమోదుకు అవకాశాలు ఉన్నాయని చెప్పడం, దీనికితోడు చివరి దశకు చేరిన నాలుగో త్రైమాసిక ఆర్థిక ఫలితాలు, అలాగే విదేశీ పోర్ట్‌ఫోలియో ఇన్వెస్టర్ల (ఎఫ్‌పీఐలు) పెట్టుబడుల ప్రవాహాం మార్కెట్లను నడిపించనున్నట్టు విశ్లేషకులు అభిప్రాయపడుతున్నారు. గత నెలలో (ఏప్రిల్‌) ఎఫ్‌పీఐలు అమ్మకాలకు మొగ్గు చూపినప్పటికీ, గతవారం మాత్రం దేశీయ స్టాక్స్‌ కొనుగోళ్లపై కొంత ఉత్సాహన్ని కనబర్చిచారు. కాగా ఎఫ్‌పీఐలు సోమవారం (8) నుంచి మార్కెట్‌ ఆఖరు రోజు వరుకు దాదాపు రూ.2,135 కోట్ల విలువైన స్టాక్స్‌ను కొనుగోలు చేసినట్టు నిపుణులు చెబుతున్నారు. అంతేకాకుండా చివరి రోజైన శుక్రవారం నాడు దాదాపు రూ.800 కోట్లకుపైగా పెట్టుబడులు పెట్టినట్టు పేర్కొన్నారు. అయితే గత నెల రోజులుగా మార్కెట్లను ఆదుకుంటూ వస్తున్న దేశీ ఫండ్స్‌ శుక్రవారం నాడు మాత్రం దాదాపు రూ.700కోట్లకుపైనా స్టాక్స్‌ను విక్రయించినట్టు తెలుస్తోంది. ఈ క్రమంలో గతవారం దేశీయ స్టాక్‌మార్కెట్లు వరుసగా నాలుగో రోజులు ర్యాలీ జరిపాయి. దీనికితోడు పలు లైఫ్‌టైమ్‌ రికార్డులు నమోదు చేశాయి. అయితే శుక్రవారం టోకు, రిటైల్‌ ద్రవోల్బణం, పారిశ్రామిక ఉత్పత్తి గణాంకాల భయాల నేపథ్యంలో మదుపర్లు లాభాల స్వీకరణకు తోడు అచితూచి దోరణి ఆవలభించడంతో వారాంతంలో మార్కెట్లు నష్టాలు బాటలో పయనించాయి. ఈ నేపథ్యంలో శుక్రవారం ప్రధాన సూచీలైన బీఎస్‌ఈ సెన్సెక్స్‌ 63 పాయింట్లు నష్టపోయి 30,188 వద్ద ముగిసింది. ఎన్‌ఎస్‌ఈ నిప్టీ 21.50 పాయింట్లకు కుంగి 9,400 వద్ద స్థిరపడింది.
ఆర్థిక గణాంకాల ప్రభావం..
ద్రవోల్బణం, పారిశ్రామిక ఉత్పత్తి గణాంకాలు శుక్రవారం ప్రభుత్వం విడుదల చేసింది. ఈసారి ప్రభుత్వం కొత్త గణాంకాల ఆధారంగా డబ్య్లూపీఐ, సీపీఐలను విడుదల చేసింది. బేస్‌ ఇయర్‌ను 2004-5 నుంచి తాజాగా 2011-12 సవరించింది. దీంతో టోకు ద్రవోల్బణ సూచీ 3.85శాతంగా నమోదై నాలుగు నెలల కనిష్టానికి చేరింది. కొత్త సిరీస్‌ ప్రకారం మార్చిలో ఐఐపీ 1.2శాతంగా నమోదైంది. అలాగే రిటైల్‌ సూచీ 2.99శాతంగా నమోదు అయ్యింది. రిటైల్‌ సూచీ క్షీణించిన నేపథ్యంలో కీలక వడ్డీ రేట్లపై కోత విధింపునకు ఆర్‌బీఐపై ఒత్తిడి పెరగవచ్చునని నిపుణుల అంచనా. అయితే కీలక వడ్డీ రేట్ల విషయంలో ఆర్‌బీఐ యథాతథం నుంచి తటస్థం వైపు మళ్లిన నేపథ్యంలో వచ్చే పాలసీ సమీక్షలో ఆర్‌బీఐ ఏలాంటి నిర్ణయం తీసుకుంటుందో వేచి చూడాల్సిన అంశం. అయితే శుక్రవారం స్టాక్‌ మార్కెట్లు ముగిసిన అనంతరం వెలువడిన గణాంకాల నేపథ్యంలో వీటి ప్రభావం సోమవారం నాటి మార్కెట్లపై స్పష్టంగా కన్పించే అవకాశం ఉంటుందని ఆర్థిక నిపుణులు పేర్కొంటున్నారు.
కంపెనీల ఆర్థిక ఫలితాలు
మరి కొన్ని బ్లూచిప్‌ కంపెనీలకు చెందిన నాలుగో త్రైమాసిక ఆర్థిక ఫలితాలను వెల్లడించనున్నాయి. దీంట్లో సోమవారం ఎఫ్‌ఎంసీజీ కంపెనీలు బాటా ఇండియా, కాల్గేట్‌ పామోలివ్‌ (ఇండియా), మంగళవారం పంజాబ్‌ నేషనల్‌ బ్యాంకు, శ్రీసిమెంట్‌, టాటా స్టీల్‌, బుధవారం జేఎస్‌డబ్ల్యూ స్టీల్‌, హిందుస్తాన్‌ యూనిలీవర్‌, గురువారం బజాజ్‌ ఆటో, బ్యాంకు ఆఫ్‌ బరోడా, శుక్రవారం స్టేట్‌ బ్యాంకు ఆఫ్‌ ఇండియా (ఎస్‌బీఐ), టాటా పవర్‌ తదితర కంపెనీల ఫలితాలు రానున్నాయి.
అంతర్జాతీయ అంశాలు
అమెరికా, చైనా జపాన్‌ దేశాలకు చెందిన పారిశ్రామిక ఉత్పత్తి గణాంకాలు వెలువడనున్నాయి. సోమ, మంగళ, బుధవారాల్లో వరుసగా రానున్న ఈ గణాంకాల నేపథ్యంలో దేశీయ స్టాక్‌ మార్కెట్లను ఈ అంశాలు ప్రభావితం చేసే అవకాశాలు లేకపోలేదు. దీనికితోడు గురువారం 12తో ముగిసిన వారానికి అమెరికా ప్రాథమిక నిరుద్యోగ గణాంకాలు వెల్లడికానున్నాయి. అలాగే ముడిచమురు ధరలు, డాలరుతో రూపాయి మారకం వంటి అంశాలు మార్కెట్లకు కీలకం కానున్నట్టు విశ్లేషకుల అంచనా.
మీ స్నేహితులకు రికమెండ్ చెయ్యండి